CELEX: 32014R0271
Language: sk
Date: 2014-03-17 00:00:00
Title: Nariadenie Rady (EÚ) č. 271/2014 zo 17. marca 2014 , ktorým sa mení nariadenie Rady (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike

18.3.2014   
            
            
               SK
            
            
               Úradný vestník Európskej únie
            
            
               L 79/35
            
         
      NARIADENIE RADY (EÚ) č. 271/2014
   zo 17. marca 2014,
   ktorým sa mení nariadenie Rady (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2010/788/SZBP z 20. decembra 2010 o reštriktívnych opatreniach voči Konžskej demokratickej republike a o zrušení spoločnej pozície 2008/369/SZBP (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadením Rady (ES) č. 1183/2005 (2) sa umožňuje uplatnenie opatrení stanovených v rozhodnutí Rady 2010/788/SZBP. V prílohe I k nariadeniu (ES) č. 1183/2005 sa uvádza zoznam fyzických a právnických osôb, subjektov a orgánov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.
            
         
               (2)
            
            
               Rezolúciou Bezpečnostnej rady Organizácie Spojených národov (BR OSN) č. 2136 (2014) z 30. januára 2014 sa zmenili kritériá označovania osôb a subjektov, na ktoré sa vzťahujú reštriktívne opatrenia uvedené v bodoch 9 a 11 rezolúcie BR OSN č. 1807 (2008) z 31. marca 2008.
            
         
               (3)
            
            
               Toto opatrenie patrí do rozsahu pôsobnosti Zmluvy o fungovaní Európskej únie a na nadobudnutie jeho účinnosti je potrebný regulačný akt na úrovni Únie, najmä vzhľadom na zabezpečenie jeho jednotného uplatňovania hospodárskymi subjektmi vo všetkých členských štátoch.
            
         
               (4)
            
            
               Nariadenie (ES) č. 1183/2005 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   V článku 2a nariadenia (ES) č. 1183/2005 sa odsek 1 nahrádza takto:
   
      „1.   Príloha I obsahuje zoznam fyzických alebo právnických osôb, subjektov alebo orgánov, ktoré sankčný výbor alebo Bezpečnostná rada Organizácie Spojených národov označili za:
      
                  a)
               
               
                  osoby alebo subjekty, ktoré porušujú zbrojné embargo a súvisiace opatrenia uvedené v článku 1 rozhodnutia Rady 2010/788/SZBP (3) a článku 2 nariadenia Rady (ES) č. 889/2005 (4);
               
            
                  b)
               
               
                  vedúcich politických a vojenských predstaviteľov cudzích ozbrojených skupín pôsobiacich v Konžskej demokratickej republike (ďalej len „KDR“), ktorí bránia odzbrojeniu a dobrovoľnej repatriácii alebo presídleniu bojovníkov patriacich k týmto skupinám;
               
            
                  c)
               
               
                  vedúcich politických a vojenských predstaviteľov konžských milícií (vrátane tých, ktorí majú podporu zo zahraničia), ktorí bránia účasti svojich bojovníkov v procese odzbrojenia, demobilizácie a reintegrácie;
               
            
                  d)
               
               
                  osoby alebo subjekty pôsobiace v KDR, ktoré verbujú deti alebo ich využívajú v ozbrojených konfliktoch v rozpore s uplatniteľnými medzinárodnými právnymi predpismi;
               
            
                  e)
               
               
                  osoby alebo subjekty pôsobiace v KDR, ktoré plánujú, riadia alebo sa zúčastňujú ozbrojených konfliktov zameraných na deti alebo ženy vrátane zabíjania a mrzačenia, znásilňovania a iného sexuálneho násilia, únosov, násilného vysídľovania a útokov na školy a nemocnice;
               
            
                  f)
               
               
                  osoby alebo subjekty, ktoré bránia distribúcii humanitárnej pomoci alebo prístupu k nej v KDR;
               
            
                  g)
               
               
                  osoby alebo subjekty, ktoré podporujú ozbrojené skupiny v KDR prostredníctvom nedovoleného obchodovania s prírodnými zdrojmi vrátane zlata alebo voľne žijúcich zvierat, ako aj produktov pochádzajúcich z voľne žijúcich zvierat;
               
            
                  h)
               
               
                  osoby alebo subjekty konajúce v mene alebo na príkaz označenej osoby či označeného subjektu, prípadne konajúce v mene alebo na príkaz subjektu, ktorý vlastní alebo riadi označená osoba alebo subjekt;
               
            
                  i)
               
               
                  osoby alebo subjekty, ktoré plánujú, riadia alebo finančne podporujú útoky na príslušníkov jednotiek na udržanie mieru Stabilizačnej misie Organizácie Spojených národov v KDR (MONUSCO), prípadne sa na nich zúčastňujú;
               
            
                  j)
               
               
                  osoby alebo subjekty, ktoré poskytujú finančnú, materiálnu alebo technologickú podporu označenej osobe alebo subjektu, prípadne im poskytujú tovar alebo služby.
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. marca 2014
      
         
            Za Radu
         
         
            predsedníčka
         
         C. ASHTON
         
      
   
   
      (1)  Ú. v. EÚ L 336, 21.12.2010, s. 30.
   
      (2)  Nariadenie Rady (ES) č. 1183/2005 z 18. júla 2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike (Ú. v. EÚ L 193, 23.7.2005, s. 1).
   
      (3)  Rozhodnutie Rady 2010/788/SZBP z 20. decembra 2010 o reštriktívnych opatreniach voči Konžskej demokratickej republike a o zrušení spoločnej pozície 2008/369/SZBP (Ú. v. EÚ L 336, 21.12.2010, s. 30).
   
      (4)  Nariadenie Rady (ES) č. 889/2005 z 13 júna 2005, ktorým sa ukladajú určité reštriktívne opatrenia voči Konžskej demokratickej republike a zrušuje nariadenie (ES) č. 1727/2003 (Ú. v. EÚ L 152, 15.6.2005, s. 1).“.